ཁམས་གྲྭ་སྟོབས་བཅུ།ཁམས་པ་སྒར་འཇམ་དཔལ་གཤིན་རྗེ་གཤེད་ཁྲོ་ཆུ་དུག་གདོང་ནག་པོའི་ཚོམ་བུ་ཚོགས་སྒྲུབ་ཆེན་མོའི་བྱུང་བ་བརྗོད་པ་དབྱར་རྔའི་རང་སྒྲ་བཞུགས་སོ།གདོད་ནས་རྣམ་གྲོལ་ཀ་དག་འཇམ་པའི་དབྱིངས།།ལྷུན་གྲུབ་རིག་པ་འདུས་མ་བྱས་པའི་དཔལ།།ཟུང་འཇུག་དང་པོའི་སངས་རྒྱས་དེ་ཉིད་ལ།།གུས་འདུད་བརྒྱུད་རིམ་འབྲི་ལ་གནང་བ་སྩོལ།།དེ་ལ་འདིར་གང་གླེང་བར་བྱ་བ་ནི།འཇམ་དཔལ་རིགས་གསུམ་ཁྲོས་པ་ཁྲོ་ཆུ་དུག་གདོང་ནག་པོའི་རྒྱུད་དང་ཚོམ་བུ་ཚོགས་སྒྲུབ་ཀྱི་བྱུང་བ་རག་བསྡུས་སུ་བཤད་པ་ལ།དེ་ཡང་བདག་ཅག་གི་སྟོན་པ་ཐུབ་པའི་དབང་པོ་དེ་ཉིད་ཀྱི་གདུལ་བྱ་རྣམས་ཀྱི་ཁམས་དབང་དང་མཐུན་པར།ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་ཐམས་ཅད་མདོར་བསྡུ་ན།ཐེག་པ་ཆེ་ཆུང་གཉིས་སུ་འདུ།ཐེག་པ་ཆེན་པོ་དེ་ལའང་རྒྱུ་དང་འབྲས་བུའི་ཐེག་པ་གཉིས་ཡོད་པ་ལས།འབྲས་བུའི་སྔགས་ཀྱི་ཐེག་པ།རྒྱ་གར་འཕགས་པའི་ཡུལ་དུ་གསར་རྙིང་གི་དབྱེ་བ་མེད་ཀྱང་།བོད་གངས་ཅན་གྱི་ལྗོངས་འདིར་ལོ་པཎ་རྣམས་ཀྱི་འགྱུར་སྔ་ཕྱིའི་བྱེ་བྲག་ཙམ་ལ་བརྟེན་ནས་སྔ་འགྱུར་རྙིང་མ་དང་ཕྱི་འགྱུར་གསར་མ་ཞེས་གྲགས་པ་ལས་སྔ་མ་ཡིན།དེལའང་ཡོ་ག་རྣམ་གསུམ་ལས་འདི་ནི་བསྐྱེད་པ་མ་ཧཱ་ཡོ་ག།དེ་ལ་རྒྱུད་སྡེ་དང་སྒྲུབ་སྡེ་གཉིས་ཡོད་པ་ལས་སྒྲུབ་སྡེའི་བྱེ་བྲག་ལས་འཇམ་དཔལ་སྐུའི་སྒྲུབ་པ་ཡིན།སྐུ་འཇམ་དཔལ་ཞི་ཁྲོས་རྒྱུད་ཀྱི་ལོ་རྒྱུས་ཅུང་ཟད་སྨོས་ན།ཐོག་